
UDHËZIM

Nr. 23, datë 2.8.2023

PëR MëNyrën e Gjenerimit dhe Të PËRDORIMIT të të ARDHURAVE TË SIGURUARA nga OFRUESIT PUBLIKË TË ARSIMIT DHE FORMIMIT PROFESIONAL

Në mbështetje të pikës 4, të nenit 102 të Kushtetutës; të pikës 3, të nenit 30, të ligjit nr. 15, datë 16.2.2017, “Për arsimin dhe formimin profesional në Republikën e Shqipërisë”, ministri përgjegjës për financat dhe aftësimin dhe formimin profesional,
UDHËZON:

I. TË PËRGJITHSHME

1. Ky udhëzim ka për qëllim rregullimin e mënyrës së gjenerimit (realizimit) dhe të shpenzimit të të ardhurave të realizuara nga veprimtaria (aktivitetet) e ofruesve publikë të arsimit dhe formimit profesional.

2. Ofruesit publikë të arsimit dhe formimit profesional veprojnë si njësi ekonomike, për të siguruar të ardhura nga aktivitetet e praktikave mësimore.

3. Në kuadër të veprimtarisë së ofruesve të AFP-së, realizimi, menaxhimi dhe përdorimi i të ardhurave të gjeneruara nga veprimtaria ekonomike e ofruesit publik të arsimit dhe formimit profesional, administrohen në llogarinë ekonomike të të ardhurave të ofruesve, me sistem të plotë të menaxhimit të fondeve pranë degëve të thesarit.

II. GENERIMI I TË ARDHURAVE

2.1 Mënyrat e kryerjes së veprimtarisë fitimprurëse

1. Aktiviteti për gjenerimin e të ardhurave të ofruesve publikë të AFP-së realizohet vetëm në fushat që kanë lidhje me programet dhe praktikat mësimore që ofron institucioni i AFP-së dhe realizohet vetëm në funksion të tyre. Veprimtaria fitimprurëse nuk duhet të përbëjë qëllim në vetvete.

2. Kryeja e aktiviteteve ekonomike të ofruesve të AFP-s ë nuk duhet të cenojë në asnjë aspekt veprimtarinë normale të institucionit, në përputhje me qëllimin dhe objektivat e tij, por përkundrazi duhet të shërbejë për përmirësimin e ofertës së institucionit.

3. Kryerja e aktiviteteve ekonomike të ofruesve të AFP-së bëhet në bazë të buxhetit të planifikuar për ofruesin dhe në përputhje me planifikimin e përgjithshëm të të ardhurave dhe mënyrën e të përdorimit të tyre, të miratuar nga bordi drejtues.

4. Kryerja e veprimtarisë ekonomike të ofruesve të AFP-së konsiderohet vetëm nëse institucioni ka burime njerëzore të mjaftueshme dhe infrastrukturë të përshtatshme, që mundëson kryerjen e saj në mënyrë të përshtatshme dhe në përputhje me përcaktimet ligjore e kontraktuale.

5. Në çdo rast të ardhurat e realizuara nga veprimtaria ekonomike, në parim, duhet të mbulojnë shpenzimet e kostot që lidhen me ofrimin e shërbimit apo prodhimin e produkteve (nga praktikat mësimore të nxënësve) dhe me një marzh të vogël fitimi.

2.2 Standardet e ofrimit të shërbimeve dhe mallrave

1. Veprimtaria ekonomike e ofruesve të AFP-së bazohet në parimin e sigurimit të cilësisë, për sa i përket cilësisë së shërbimeve dhe produkteve të ofruara në këtë kuadër.

2. Veprimtaria ekonomike e ofruesve të AFP-së kryhet vetëm mbi bazën e kontratave me shkrim, të nënshkruara me personat fizikë dhe juridikë, në të cilat përcaktohen në mënyrë të qartë të drejtat dhe detyrimet e palëve dhe termat e tjera të bashkëpunimit.

3. Të gjitha fazat e kryerjes së veprimtarisë ekonomike të ofruesve të AFP-së janë objekt auditimi nga strukturat përkatëse brenda vetë institucionit dhe jashtë tij.

2.3. Aktivitetet fitimprurëse të ofruesve të AFP-së
1. Veprimtaria ekonomike e ofruesve të AFP-së realizohet në formën e ofrimit të shërbimeve dhe/ose shitjes së mallrave.

2. Të ardhurat e realizuara nga shërbimet dhe shitja e produkteve përfshijnë:

a) të ardhura nga oferta e AFP-së;

i. pagesat e kursanteve për ndjekjen e kurseve të formimit profesional;
ii. pagesat e individëve për njohjen e të nxënit të mëparshëm, kur ofruesi është akredituar për një aktivitet të tillë sipas akteve ligjore për të nxënin e mëparshëm;

b) të ardhurat nga ofrimi i shërbimeve dhe shitja e produkteve të prodhuara e përftuara në kuadër të praktikave mësimore e profesionale;

c) të ardhurat nga dhënia me qira e mjediseve dhe pajisjeve, bazuar në kontrata qiraje ose kontrata të tjera, sipas VKM-së nr. 54, datë 5.2.2014, “Për përcaktimin e kritereve, procedurës dhe mënyrës së dhënies me qira, enfiteozë apo kontrata të tjera të pasurisë shtetërore”, të ndryshuar;
d) fondet e përfituara në kuadër të projekteve lokale/kombëtare, si dhe projekte të financuara nga donatorë ndërkombëtarë;

e) të ardhura të tjera që lejohen me ligj.

3. Të ardhurat e lart përmendura janë në përputhje me qëllimet e institucionit, lidhen me kualifikimet e ofruara dhe me qëllimet sociale dhe nuk duhet të përbëjnë qëllim fitimi në vetvete.

2.4 Përcaktimi i tarifave dhe çmimeve për produktet e ofruara

1. Për të ardhurat nga oferta e AFP-së, ku përfshihen kurset e trajnimit, tarifa/pagesa bazohen në analizën e kostos sipas profilit të kursit.
2. Pagesa (tarifa) për shërbimet e ofruara, në kuadër të veprimtarisë ekonomike të ofruesve të AFP-së, bazohet në analizën e kostos për shërbimet që ofron në kuadër të praktikave mësimore.

3. Çmimet për produktet/mallrat e prodhuara, në kuadër të veprimtarisë ekonomike të ofruesve të AFP-së, mbështeten në analizën e kostos për realizimin e këtyre produkteve.

4. Tarifat (pagesa për shërbimin) për shërbimet e ofruara dhe çmimet për produktet/mallrat e ofruara duhet të jenë në koherencë me tregun dhe në asnjë rast nuk duhet të jenë në konkurrencë me çmimet e tregut lokal apo rajonal.

5. Tarifat për shërbimet e ofruara, çmimet për produktet/mallrat e ofruara, i propozohen bordit drejtues të ofruesit të AFP-së, nga një komision i përbërë nga drejtori i ofruesit publik, përgjegjësi i njësisë së zhvillimit, si dhe përgjegjësi i njësisë së shërbimeve financiare.

6. Tarifat (pagesa për shërbimin) për shërbimet e ofruara dhe çmimet për produktet/mallrat e ofruara, në kuadër të veprimtarisë ekonomike të ofruesve të AFP-së, miratohen me vendim nga bordi drejtues i ofruesit të AFP-së dhe bëhen publike në faqen e institucionit.

III. PËRDORIMI I TË ARDHURAVE 
1. Të ardhurat e realizuara, në kuadër të veprimtarisë ekonomike të ofruesve të AFP-së, arkëtohen në adresë të institucionit me faturën për arkëtim, sipas modelit të miratuar me urdhrin e ministrit të Financave nr. 35, datë 11.11.2009, aneksi 1, bashkëlidhur këtij udhëzimi dhe është pjesë e tij.

2. Të ardhurat e gjeneruara/realizuara nga ofruesit e AFP-së administrohen 100% nga vetë ofruesit e AFP-së, dhe përdoren si të ardhura jashtë limiti, të cilat mbarten në vitin buxhetor pasardhës.

3. Të ardhurat e realizuara gjatë vitit ushtrimor përdoren në përputhje me rregullimet e përshkruara në këtë udhëzim dhe procedurave ligjore në fuqi për menaxhimin e sistemit buxhetor në Republikën e Shqipërisë.
4. Të ardhurat e realizuara përdoren nga ofruesit e AFP-së, sipas përcaktimeve si më poshtë:
a) deri në masën 10% të të ardhurave vjetore, përdoren për pagesën e punonjësve të angazhuar (jo në organik) në këto veprimtari;

b) deri në masën 40% të të ardhurave vjetore, përdoren për mbulimin e kostove operative të  veprimtarisë ekonomike të ofruesve të AFP-së;

c) deri në masën 50% të të ardhurave vjetore, përdoren për shpenzime kapitale/investime.
5. Të ardhurat e realizuara nga projekte lokale/kombëtare, si dhe të projekteve të financuara nga donatorë ndërkombëtarë përdoren sipas përcaktimeve përkatëse në kontratën e nënshkruar.

IV. DISPOZITAT E FUNDIT

Ngarkohen për zbatimin e këtij udhëzimi ofruesit publikë të AFP-së, Drejtoria e Përgjithshme e Buxhetit, Drejtoria e Përgjithshme e Thesarit dhe degët e thesarit në rrethe.

Ky udhëzim hyn në fuqi pas botimit në Fletoren Zyrtare.

MINISTËR I FINANCAVE DHE EKONOMISË

Delina Ibrahimaj

